5.6.2023.
LV
Eiropas Savienības Oficiālais Vēstnesis
L 144/91
KOMISIJAS ĪSTENOŠANAS LĒMUMS (ES) 2023/1084 (2023. gada 1. jūnijs) par neatrisinātajiem iebildumiem, kas saistīti ar biocīda “A-Quasan” atļaujas piešķiršanas nosacījumiem saskaņā ar Eiropas Parlamenta un Padomes Regulu (ES) Nr.
528/2012 (izziņots ar dokumenta numuru C(2023) 3447) (Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes Regulu (ES) Nr.
528/2012 (2012. gada 22. maijs) par biocīdu piedāvāšanu tirgū un lietošanu (1) un jo īpaši tās 36. panta 3. punktu,
tā kā:
(1)
2021. gada 15. jūnijā uzņēmums Menno Chemie-Vertrieb GMBH (“pieteikuma iesniedzējs”) Nīderlandes kompetentajai iestādei iesniedza valsts atļaujas pieteikumu par Vācijā jau atļauta biocīda “A-Quasan” (“biocīds”) secīgu savstarpēju atzīšanu saskaņā ar Regulas (ES) Nr.
528/2012 33. pantu.
Šo biocīdu, kas kā aktīvo vielu satur benzoskābi, ir atļauts kā 3. produkta veida “veterinārā higiēna” dezinfekcijas līdzekli izmantot veterinārās veselības aprūpes jomā, tai skaitā veterinārajās klīnikās un operāciju telpās, lai dezinficētu virsmas, iekārtas un lolojumdzīvniekiem paredzētus priekšmetus.
(2)
2021. gada 24. oktobrī Nīderlande koordinācijas grupai iesniedza iebildumus, norādot, ka attiecībā uz izmantošanu veterinārās veselības aprūpes operāciju telpās biocīds neatbilst Regulas (ES) Nr.
528/2012 19. panta 1. punkta a) apakšpunkta nosacījumam, jo šāds lietojums atbilst 2. produkta veidam “dezinfekcijas līdzekļi un algicīdi, kas nav paredzēti tiešai piemērošanai cilvēkiem vai dzīvniekiem”, un benzoskābe minētajam produkta veidam nav apstiprināta.
Lai pamatotu savu nostāju, Nīderlande atsaucās uz Eiropas Ķimikāliju aģentūras Vadlīnijām par Biocīdu regulu “II sējums.
Efektivitāte – novērtējums un izvērtējums” (B+C daļa) (“vadlīnijas par iedarbīgumu”), proti, vadlīniju 2018. gada aprīļa redakciju (2), kuras 5.4.3.1. nodaļā norādīts, ka biocīdi, kurus izmanto virsmu vispārējai dezinfekcijai medicīnas jomā (ārstu prakses telpas, slimnīcas), kā arī veterinārārstu praksēs tādu virsmu vispārējai dezinfekcijai, kas saistītas ar dzīvnieku pārbaudi un operēšanu/ārstēšanu, tiek iedalīti pie 2. produkta veida, savukārt biocīdi īpašiem veterinārās higiēnas mērķiem (piemēram, biocīdi ar īpašām norādēm par iedarbīgumu pret tikai veterinārajā jomā relevantu mērķorganismu) tiek uzskatīti par 3. produkta veida biocīdiem.
Vadlīnijās par iedarbīgumu ir ņemti vērā norādījumi CA-May15-Doc8.3 (3) (“kompetento iestāžu dokuments”), kurus attiecībā uz Regulas (ES) Nr.
528/2012 īstenošanu iesnieguši Komisijas dienesti un par kuriem vienojušās dalībvalstu kompetentās iestādes.
(1) OV L 167, 27.6.2012., 1. lpp. (2) Eiropas Ķimikāliju aģentūra, Guidance on the Biocidal Products Regulation, Volume II Efficacy - Assessment and Evaluation (Parts B+C), 3.0. redakcija, 2018. gada aprīlis, https://echa.europa.eu/documents/10162/23036412/bpr_guidance_assessment_evaluation_part_vol_ii_ part_bc_en.pdf/950efefa-f2bf-0b4a-a3fd-41c86daae468.
(3) Eiropas Komisija, Veselības un pārtikas nekaitīguma ģenerāldirektorāts, Pārtikas aprites drošība, pesticīdi un biocīdi.
Note for Guidance, Assignment of products used for general disinfection in veterinary practices or hospitals to product type 2 or 3 under the BPR, 2015. gada maijs, https://circabc.europa.eu/ui/group/e947a950-8032-4df9-a3f0-f61eefd3d81b/library/0015a899-662d-4b86-ab1d-d73b42bf1888/ details.